Vir die nedersetting in Nederland, sien Sluis (munisipaliteit). Sluise (kanaalsluise) is deure of versperrings in kanale en ander waterweë wat dit vir vaartuie moontlik maak om van 'n waterweg met 'n laer na 'n waterweg met 'n hoër watervlak te vaar, of omgekeerd. 'n Sluis word by kanale en dokke gebruik om water tee te hou of uit te laat. Sodoende kan die waterafvoer of watervlakke beheer word. Sluise wat dikwels gebruik word, is uitwaterings -, inlaat-, keer-, kolk- en duikersluise. Die hoogteverskil tussen twee watervlakke word by skeepvaart deur middel van 'n skutsluis beheer. Die uitlaatsluis word gebruik om water na 'n laer watervlak deur te laat, byvoorbeeld na 'n tydelike opgaardam, 'n rivier of na die see. ŉ Outomatiese uitlaatsluis is toegerus met een of twee deure wat outomaties oopgaan by 'n sekere druk van die hoër liggende water, byvoorbeeld tydens die ebgety in die see. Sodra die watervlak stroomafwaarts styg (vloedgety), gaan die deur outomaties toe. Sluisdeure wat feitlik altyd oopstaan en slegs in noodgevalle gesluit word, word keersluise genoem.